Γιόζεφ Καρλ Στίλερ

Ο **Γιόζεφ Καρλ Στίλερ** (γερμ. *Josef Karl Stieler*, 1 Νοεμβρίου, 1781—9 Απριλίου, 1858) ήταν Γερμανός ζωγράφος, γνωστός κυρίως για τις προσωπογραφίες του.

## Βιογραφία
Γεννήθηκε το 1781 στο Μάιντς από οικογένεια χαρακτών και μεταλλουργών και έλαβε καλλιτεχνική εκπαίδευση από τον πατέρα του, Άουγκουστ Φρήντριχ Στίλερ (1736-1789). Μετά το θάνατο εκείνου, έγινε αυτοδίδακτος.

Ο Στίλερ άρχισε τη σταδιοδρομία του ως ζωγράφος με την κατασκευή μικρογραφιών, είδους που αγαπούσε η νέα αστική τάξη. Μετά την κατάληψη του Μάιντς από τους Γάλλους το 1792, ο Στίλερ ακολούθησε την εξόριστη Αυλή του Πρίγκιπα-Αρχιεπισκόπου του Μάιντς στο Ασάφενμπουργκ. Εκεί γνώρισε τον επίσκοπο Καρλ Τέοντορ Άντον Μαρία φον Ντάλμπεργκ που έγινε ο μεγαλύτερος προστάτης και χορηγός του. 

Ταξίδεψε στη Βιέννη και το διάστημα 1802-5 μαθήτευσε στην Ακαδημία Καλών Τεχνών υπό το Χάινριχ Φύγκερ. Το καλλιτεχνικό του ύφος διαμορφώθηκε κατά τη διάρκεια της εργασίας του στο παριζιάνικο εργαστήρι ζωγραφικής του Φρανσουά Ζεράρ, μαθητή του Ζακ-Λουί Νταβίντ. Το 1808 εγκαταστάθηκε στη Φρανκφούρτη, όπου εργάστηκε κυρίως ως προσωπογράφος, και το 1810 ταξίδεψε στην Ιταλία. Από το 1812 δούλεψε στη βασιλική Αυλή του Μαξιμιλιανού Α΄ Ιωσήφ της Βαυαρίας στο Μόναχο. 

Το 1816 ταξίδεψε ξανά στη Βιέννη για να ζωγραφίσει το πορτραίτο του αυτοκράτορα Φραγκίσκου. Το 1818 παντρεύτηκε την Παουλίνε Λουίζε Μπέκερς, με την οποία απέκτησε πέντε παιδιά, μεταξύ τον οποίων το Μαξιμίλιαν (1825 - 1897, μετέπειτα ζωγράφο και ποιητή). Το 1820 δημιούργησε το πορτραίτο του Λούντβιχ βαν Μπετόβεν. Ο θάνατος της συζύγου του το 1830 τον συνέτριψε. 

Το 1833 ο Στίλερ παντρεύτηκε για δεύτερη φορά, με τη Γιοζεφίνε φον Μίλλερ, με την οποία απέκτησε τρία παιδιά.  

* Καρλ (1842 - 1885), ποιητής, αρχειοφύλακας, δικαστικός.
* Γκουίντο (1844 - 1922), γιατρός, σύμβουλος.
* Έουγκεν (1845 - 1922), δικηγόρος, ζωγράφος.

Το 1847 ζωγράφισε το πορτραίτο της Λόλα Μοντέζ, ερωμένης του Λουδοβίκου Α΄ της Βαυαρίας. Ζωγράφισε επίσης τα πορτραίτα του Γιόχαν Βόλφγκανγκ Γκαίτε, της Αμαλίας, Βασίλισσας της Ελλάδας, του Φρήντριχ Βίλχελμ Γιόζεφ φον Σέλλινγκ, του Λούντβιχ Τικ και του Αλεξάντερ φον Χούμπολτ, καθώς και πορτραίτα γυναικών που συμπεριλήφθηκαν στην Πινακοθήκη των Καλλονών στο Παλλάτι Νύμφενμπουργκ έπειτα από παραγγελία του Λουδοβίκου Α΄ της Βαυαρίας.

Ο Στίλερ επικεντρώνεται στο εικονιζόμενο πρόσωπο και προσφέρει πολύ λίγες διακοσμητικές λεπτομέρειες στο υπόβαθρο για να διατηρήσει την προσοχή του θεατή στον άνθρωπο. Για την επίτευξη αυτού χρησιμοποίησε χρώμα για να αποδώσει την αντίθεση φωτός και σκοταδιού, το οποίο τονίζει επίσης τα φυσικά χαρακτηριστικά του προσώπου.

Το 1855 αποσύρθηκε στο Τέγκερνζεε της Βαυαρίας. Πέθανε το 1858 στο Μόναχο και ενταφιάστηκε στο κοιμητήριο της πόλης.
Αρχείο:Joseph Karl Stieler - Portrait of Madame Mère de l'Empereur (Maria Laetitia Ramolino Bonaparte, 1750 - 1836).jpg|''Λετίτσια Ραμολίνο'', 1811. Εθνικό Μουσείο Βαυαρίας, Μόναχο.
Αρχείο:Beethoven.jpg|*Ο Μπετόβεν την εποχή της σύνθεσης της [[Missa solemnis (Μπετόβεν)|"Missa Solemnis"]]*, 1820, Οικία Μπετόβεν, Βόννη.
Αρχείο:Joseph Karl Stieler portrait de Johann Wolfgang von Goethe.jpg|*Γκαίτε*, 1828, Νέα Πινακοθήκη, Μόναχο.
Αρχείο:Karl Joseph Stieler - Porträt von Katharina Botzaris, 1841.jpg|*[[Αικατερίνη Καρατζά|Αικατερίνη "Ρόζα" Μπότσαρη]]*, 1841, Πινακοθήκη των Καλλονών, Ανάκτορο Νύμφενμπουργκ, Μόναχο.
Αρχείο:Joseph Karl Stieler - Lola Montez.jpg|*Λόλα Μοντέζ*, 1847, Μόναχο, Πινακοθήκη των Καλλονών, Ανάκτορο Νύμφενμπουργκ, Μόναχο.
Αρχείο:Stieler Joseph C. - Portrait of Othon as a young man - Google Art Project.jpg|*Όθων της Βαυαρίας, Βασιλιάς της Ελλάδας*, Μουσείο Μπενάκη, Αθήνα.
Αρχείο:Joseph Karl Stieler - Duchess Marie Frederike Amalie of Oldenburg, Queen of Greece.jpg|*Αμαλία του Ολδεμβούργου, Βασίλισσα της Ελλάδας.* 1836-1837. Νέα Κατοικία, Μπάμπεργκ.

## Παραπομπές


Κατηγορία:Γερμανοί ζωγράφοι
Κατηγορία:Προσωπογράφοι